Búcsú Kerekes Jánostól

Megrendülve értesültünk arról, hogy Kerekes János, a Lágymányosi Bárdos Lajos Általános Iskola igazgatója, rövid, súlyos betegség után elhunyt.

Kerekes János 1990 óta tanára, 2008-tól megbízott, majd 2009-től kinevezett igazgatója volt a Lágymányosi Bárdos Lajos Két Tanítási Nyelvű Általános Iskolának. Intézményvezetőként zökkenőmentesen vezette le az Egry József utca 9-11. sz. alatti Általános Iskola és az akkori Bárdos Lajos Általános Iskola és Gimnázium összevonását, majd a gimnáziumi képzés kimenő rendszerben történő megszüntetését.

Megőrizte ugyanakkor a két intézmény hagyományait, folytatta a korábban megkezdett innovációkat, támogatta a pedagógusok szakmai fejlődését. Ezzel egy időben – hatékony iskolafejlesztő munkája tanúságaként – sikeresen vezette be az angol két tanítási nyelvű képzést, melynek következtében iskolája a kerület egyik népszerű intézménye lett. Kiemelt feladatának tekintette az iskola új profiljához szükséges személyi és tárgyi feltételek biztosítását. Igazgatói pályafutása alatt több nemzetközi pályázat is megvalósult, mely a pedagógusok nyelvi, módszertani képzését célozta meg.

2017-ben Újbuda Kiváló Intézményvezetője kitüntető címet kapott. Fejet hajtunk gazdag életútja, munkássága előtt, mellyel az oktatásügyet szolgálta.

Emlékét tisztelettel őrizzük. Nyugodjon békében!