Figyelemfelhívó séta a Bikás parkban

A Leiningen utcai BKSzC Újbudai Szakiskola az autizmus világnapja alkalmából tett figyelemfelkeltő sétát a Bikás parkban. A tanulási nehézséggel küzdő, enyhe értelmi fogyatékos gyerekek középiskolája komolyan vette a figyelem felhívását, hiszen összesen 350 SNI-s tanulója és pedagógusa vonult végig az intézménytől egészen a Bikás domb tetejéig, ahol énekes produkciót adtak elő. A felvonuláson mindenki az autizmust jelképező kék ruhában, kék lufikkal és kék esernyőkkel jelent meg.
– Nem biztos, hogy több ma az autista, inkább a diagnosztizált esetek száma nő. Arra hívjuk fel a figyelmet, hogy nagyobb hangsúlyt kell fektetni speciális nevelésükre – mondta el Vincze Szilvia gyógypedagógus, hozzátéve: szerencsére egyre korábban és egyre könnyebben lehet felismerni a spektrumzavart, így az érintettek fejlesztése is hatékonyabb.

A Leiningen utcai speciális iskolában tanulásban akadályozott, ADHD-s, illetve autista diákok tanulhatnak szakmát. Az intézmény különlegessége, hogy az SNI-sek számára itt kínálják a legváltozatosabb szakképzéseket. Ennek ellenére az iskola elvégzése után a sikeres elhelyezkedéshez nagy szerencsére is szükségük van a fiataloknak.