A pedagógusoknak is kell lelki segítség

Tizenhatodik alkalommal rendezték meg az Újbudai Köznevelési Konferenciát, a záróeseménynek az önkormányzat Zsombolyai utcai ülésterme adott otthont. Ezt megelőzően novemberben négy-négy újbudai óvodában, illetve iskolában tartottak módszertani napokat mesterpedagógusok és szaktanácsadók bevonásával.

Ebben a nevelési évben a személyiségfejlesztés, a szociális kompetenciák fejlesztése, a köznevelési intézményekben zajló értékelési, illetve önértékelési folyamatok kerültek középpontba. Bakai-Nagy Zita alpolgármester a zárórendezvényen köszöntőjében elmondta, a módszertani napok témái rendkívül aktuálisak és összetettek, ezek új kihívások elé állítják a pedagógusokat, miközben munkájuk révén nagyon leterheltek. Reményei szerint a szaknapok hozzá tudtak járulni ahhoz, hogy tevékenységüket még hatékonyabban tudják végezni. Az őszi pedagógiai napok zárásaként És ki segít a segítőnek? – Lelki egészségünk címmel dr. Duró Zsuzsanna PhD, pszichológus tartott előadást. – Ahhoz, hogy az oktatók képesek legyenek nap mint nap eredményesen, elhivatottsággal végezni feladataikat, fontos, hogy az ő lelki egészségükkel is foglalkozzanak. Sok problematikus gyermekkel, tanulóval találkoznak munkájuk során, akik segítséget várnak tőlük, miközben ők is igénylik a törődést, odafigyelést – mondta egyebek között a szakember.

Az Újbudai Gamesz Pedagógiai Iroda által szervezett konferenciasorozat tavaszi témáját az Újbudai Pedagógiai Napokon tárgyalják majd meg.